b"\n_START_ARTICLE_\nConsell Regional de Defensa d'Arag\xc3\xb3\n_START_SECTION_\nOr\xc3\xadgens i creaci\xc3\xb3\n_START_PARAGRAPH_\nEls or\xc3\xadgens del Consell Regional de Defensa d'Arag\xc3\xb3 es troben en la situaci\xc3\xb3 revolucion\xc3\xa0ria que es va desenvolupar en terres aragoneses al pas de les columnes procedents de Catalunya i del Pa\xc3\xads Valenci\xc3\xa0. Aquesta ocupaci\xc3\xb3 de les terres aragoneses va suposar que entressin en el proc\xc3\xa9s revolucionari que estava tenint lloc a Catalunya, on les mil\xc3\xadcies obreres havien assolit el poder i estaven implantant una revoluci\xc3\xb3 social que no va destruir a l'Estat republic\xc3\xa0 per\xc3\xb2 si va ocupar el buit de poder que la rebel\xc2\xb7li\xc3\xb3 militar havia provocat. La veritat \xc3\xa9s que el govern central i el govern catal\xc3\xa0 tenien poc marge d'actuaci\xc3\xb3 pel que fa a la zona d'Arag\xc3\xb3._NEWLINE_L'assemblea convocada a Bujaraloz a la fi de setembre de 1936 pel comit\xc3\xa8 Regional de la CNT d'Arag\xc3\xb3, amb delegacions dels pobles i les columnes confederals, seguint les directives proposades el 15 de setembre de 1936 en Madrid pel ple Nacional de Regionals de la CNT, de proposar a tots els sectors pol\xc3\xadtics i sindicals la formaci\xc3\xb3 de Consells Regionals de Defensa vinculats federativament a un Consell Nacional de Defensa que faria les funcions del govern central, acorda la creaci\xc3\xb3 del Consell Regional de Defensa d'Arag\xc3\xb3, que integra l'Arag\xc3\xb3 on s'havia proclamat el comunisme llibertari al pas de les columnes de mil\xc3\xadcies llibert\xc3\xa0ries que partien des del 24 de juliol de 1936 des de Val\xc3\xa8ncia i Barcelona, conformant aproximadament 450 col\xc2\xb7lectivitats rurals, la pr\xc3\xa0ctica totalitat d'elles en mans de la CNT, amb unes 20 a c\xc3\xa0rrec de la UGT. Aix\xc3\xb2 va resultar inquietant al govern central, al govern catal\xc3\xa0, als comunistes, socialistes i republicans, per\xc3\xb2 en aquelles circumst\xc3\xa0ncies no hi havia forma humana d'evitar-ho._NEWLINE_Tenia la seva seu a Casp i des d'all\xc3\xad exercia el suprem poder sobre l'Arag\xc3\xb3 revolucionari. Els seus promotors van declarar que l'Arag\xc3\xb3 rural s'havia convertit en la Ucra\xc3\xafna espanyola i que no es deixarien avassallar pel militarisme marxista, com li succe\xc3\xads a l'anarquisme rus en 1921. Encara que a altres regions es van formar consells per a altres activitats (producci\xc3\xb3 i racionament, principalment), en cap altre lloc va haver-hi un consell fort i independent, dirigit pels anarquistes, que rebutg\xc3\xa9s tota autoritat pol\xc3\xadtica exterior.\n_START_SECTION_\nUna vida ef\xc3\xadmera\n_START_PARAGRAPH_\nMalgrat el seu origen revolucionari fou reconegut el 6 d'octubre per decret del govern. Celebr\xc3\xa0 la seva primera assemblea oficial el 15 d'octubre del mateix any, sent el seu m\xc3\xa0xim responsable Joaqu\xc3\xadn Ascaso, membre de la CNT i cos\xc3\xad de Francisco Ascaso, si b\xc3\xa9 no fou definitivament legalitzat i regulat pel govern de la Rep\xc3\xbablica fins al 23 de desembre de 1936, amb la condici\xc3\xb3 que s'hi trobessin representats a l'administraci\xc3\xb3 del Consell els partits integrants del Front Popular. Per a aquest motiu a partir de gener de 1937 el car\xc3\xa0cter revolucionari del Consell es veur\xc3\xa0 progressivament minvat per la pressi\xc3\xb3 dels membres del partit governamental, que augment\xc3\xa0 la pres\xc3\xa8ncia i el nombre de membres. Per exemple, en el mes de gener les escoles de Primer ensenyament (que havien quedat sota el control de comissions anarcosindicalistes) van tornar a quedar sota control governamental._NEWLINE_Ascaso va rebre el nomenament oficial de delegat governamental del Consell el 19 de gener de 1937. A mitjan febrer de 1937 se celebra un congr\xc3\xa9s en Casp amb el prop\xc3\xb2sit de crear una Federaci\xc3\xb3 de Col\xc2\xb7lectivitats regional al que assistiren 500 delegats que representaven a 80.000 col\xc2\xb7lectivistes de l'Arag\xc3\xb3 llibertari. _NEWLINE_El Consell d'Arag\xc3\xb3, sota la presid\xc3\xa8ncia suprema de Joaqu\xc3\xadn Ascaso, havia of\xc3\xa8s greument al govern catal\xc3\xa0 i al central. Ascaso, que era un anarquista fugit de Saragossa, constitu\xc3\xafa una personalitat din\xc3\xa0mica, violenta i falta d'escr\xc3\xbapols. Moltes de les col\xc2\xb7lectivitats havien resultat socialment un \xc3\xa8xit, per\xc3\xb2 la seva contribuci\xc3\xb3 a la guerra deixava molt a desitjar. El govern republic\xc3\xa0 ja havia intentat establir una actuaci\xc3\xb3 coordenada en aquest sentit, donades les necessitats de la ind\xc3\xbastria de guerra. Encara que \xc3\xa9s dif\xc3\xadcil donar xifres completes de la gesti\xc3\xb3 econ\xc3\xb2mica de la regi\xc3\xb3 pels anarquistes, per\xc3\xb2 la producci\xc3\xb3 de carb\xc3\xb3 a les mines dUtrillas, nom\xc3\xa9s va aconseguir la desena part de les xifres anteriors a la guerra. Al comen\xc3\xa7ament de l'estiu de 1937, despr\xc3\xa9s dels fets de maig de 1937, els carabiners van comen\xc3\xa7ar a confiscar camions d'aliments que efectuaven el servei entre les diferents col\xc2\xb7lectivitats.\n_START_SECTION_\nDissoluci\xc3\xb3\n_START_PARAGRAPH_\nLa independ\xc3\xa8ncia amb qu\xc3\xa8 havia actuat el Consell d'Arag\xc3\xb3 sempre va irritar a les autoritats republicanes i despr\xc3\xa9s d'haver recuperat el control a Catalunya, el govern republic\xc3\xa0 (igual que els sectors republicans, socialistes i comunistes) estava decidit a liquidar el Consell.. El 4 d'agost el Ministre de Defensa Nacional, Indalecio Prieto, va cursar les seves ordres i l'11a Divisi\xc3\xb3 del Comandant L\xc3\xadster va ser enviada de maniobres a Arag\xc3\xb3, dissolent oficialment el Consell d'Arag\xc3\xb3 el 10 d'agost Joaqu\xc3\xadn Ascaso i els membres anarquistes del Consell Regional de Defensa d'Arag\xc3\xb3 foren detinguts sota diverses acusacions (entre altres, contraban de joies). Uns altres 700 anarquistes foren arrestats arreu d'Arag\xc3\xb3._NEWLINE_Despr\xc3\xa9s de la dissoluci\xc3\xb3 del Consell i la detenci\xc3\xb3 d'Ascaso, el Govern va nomenar Jos\xc3\xa9 Ignacio Mantec\xc3\xb3n com a Governador General per a gestionar la regi\xc3\xb3.Mantec\xc3\xb3n, antic membre del Consell d'Arag\xc3\xb3 i republic\xc3\xa0 d'esquerres, es convertia aix\xc3\xad en la nova autoritat suprema. Els camperols que havien aconseguit mantenir-se al marge de les col\xc2\xb7lectivitats en van prendre moltes per assalt, portant-se i repartint-se tots els fruits i estris que hi tenien. Les oficines del Comit\xc3\xa8 regional de la CNT van ser ocupades i els seus arxius i registres van ser confiscats per les autoritats republicanes. Altres unitats militars comunistes van ocupar diverses col\xc2\xb7lectivitats de la vall de l'Ebre i l'alt Arag\xc3\xb3. La direcci\xc3\xb3 general de la CNT va posar la m\xc3\xa0xima obstinaci\xc3\xb3 a evitar les execucions d'alguns anarquistes per\xc3\xb2 va acceptar la dissoluci\xc3\xb3 del Consell d'Arag\xc3\xb3 com un fet consumat inevitable."